Diari Oficial de la Generalitat Valenciana


Sumari del DOGV 9744, del 13-12-2023 (2023/12725)

RESOLUCIÓ de 30 de novembre de 2023, de la consellera de Justícia i Interior, de concessió de les ajudes a persones joves altament qualificades per a la preparació de proves selectives per a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9744

Data del DOGV
:   13-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12101


Data del document
:   30-11-2023

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * ajuda pública
    * concurs administratiu
    * funció pública
    * examen

RESOLUCIÓ de 30 de novembre de 2023, de la consellera de Justícia i Interior, de concessió de les ajudes a persones joves altament qualificades per a la preparació de proves selectives per a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa. [2023/12551]  
Vista l'Ordre 4/2023, de 3 de maig (DOGV 9590), de la consellera de Justícia, Interior i Administració Pública, per la qual s'estableixen les bases reguladores de la concessió d'ajudes a persones joves altament qualificades per a la preparació de proves selectives a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa.  
  
Vista la Resolució de 16 de juny de 2023 (DOGV 9623), de la consellera de Justícia, Interior i Administració Pública, per la qual es convoquen les referides ajudes, i també la tramitació realitzada per a portar aquesta convocatòria al seu degut efecte, es dicta aquesta resolució sobre la base dels següents:  
  
Antecedents de fet  
1. De conformitat amb l'article 4 de l'Ordre 4/2023, de 3 de maig, i el resolc sisé de la Resolució de 16 de juny de 2023, el termini de presentació de sol·licituds era de deu dies hàbils comptats a partir de l'endemà de la publicació de la convocatòria, que es va iniciar el 23 de juny i va finalitzar el 6 de juliol de 2023, ambdós inclosos.  
2. Per Acord de 12 de juliol de 2023, de la comissió avaluadora, es procedeix a donar publicitat als llistats provisionals segons autobaremació de persones aspirants en ordre decreixent de conformitat amb l'article 9.3 de l'esmentada Ordre 4/2023, de 3 de maig, i en el resolc onze, punt 2, de la Resolució de 16 de juny de 2023, de convocatòria de les ajudes.  
3. Per Acord de 15 de setembre de 2023, de la comissió avaluadora (publicat en la seu electrònica de la Generalitat en la mateixa data), i una vegada revisada la documentació presentada per les persones aspirants, es procedeix a donar publicitat als llistats provisionals d'aspirants que compleixen els requisits establits en la convocatòria; d'aspirants que incompleixen algun dels requisits, indicant-se el motiu de denegació, i també d'aquelles persones que la comissió avaluadora entén que han desistit de la seua sol·licitud al no haver presentat, en el termini establit, la documentació obligatòria requerida (annexos I, II i III). Així mateix, es va concedir un termini de deu dies hàbils per a formular al·legacions, tot això a l'empara de l'article 9.4 de l'Ordre 4/2023, de 3 de maig, i del resolc onze, punt 3, de la Resolució de 16 de juny de 2023, de convocatòria.  
4. Amb data 11 d'octubre de 2023, la comissió avaluadora s'ha reunit a l'efecte de valorar i resoldre les al·legacions presentades, elaborar nous llistats de persones beneficiàries i de sol·licituds desestimades, i també adoptar els acords oportuns. Per acord de la comissió de la mateixa data, tant l'acta de la reunió com les propostes de relació de les persones beneficiàries i de sol·licituds desestimades han sigut publicades en la seu electrònica de la Generalitat amb data 21 d'octubre de 2023.  
  
5. Finalitzat el procés selectiu, la comissió avaluadora ha elaborat una proposta motivada de resolució que conté la relació de persones beneficiàries (108), i també una relació d'aspirants les sol·licituds de les quals hagen sigut desestimades (10), indicant-hi les causes que han motivat la seua denegació.  
6.L'òrgan instructor, després d'efectuar la consulta interactiva del compliment de les obligacions tributàries i enfront de la Seguretat Social, emet informe en el qual se certifica que les persones beneficiàries compleixen tots els requisits necessaris per a accedir a les ajudes establides en la convocatòria. Així mateix, ha tingut entrada en l'òrgan instructor la renúncia d'una persona inclosa en l'annex I (beneficiaris de l'ajuda), tal com es recull en la proposta d'autorització i disposició de la despesa.  
Als anteriors antecedents de fets són aplicable els següents  
  
Fonaments de dret  
1. Pel que fa a la competència per a emetre aquesta proposta de resolució provisional, es tenen en compte les atribucions previstes els articles 7 i 9.6 de l'Ordre 4/2023, de 3 de maig, de la consellera de Justícia, Interior i Administració Pública, per la qual s'estableixen les bases reguladores de la concessió d'ajudes a persones joves altament qualificades per a la preparació de proves selectives a l'accés a la carrera judicial i fiscal, al cos de lletrats de l'Administració de justícia, al cos de metges forenses i al cos de gestió processal i administrativa.  
  
2. Així mateix, en la tramitació d'aquest procediment s'ha tingut present el que es disposa en la referida ordre i en la resolució de convocatòria i, en tot allò no regulat en aquestes, s'ha estat a la normativa bàsica de la Llei 38/2003, de 17 de novembre, general de subvencions; al Reial decret 887/2006, de 21 de juliol, pel qual s'aprova el Reglament de la Llei 38/2003, en el que resulte d'aplicació, i a les previsions de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
3. Vista la proposta motivada de resolució formulada per la comissió avaluadora, i els informes emesos per l'òrgan instructor, en aplicació del que es disposa en l'article 9.7 de l'Ordre 4/2023, de 3 de maig, i el resolc onze, punt 6, de la Resolució de 16 de juny de 2023.  
En virtut de tot el que antecedeix, una vegada conclòs el procés selectiu, en l'ús de les facultats conferides i de conformitat amb el que es preveu en el Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, resolc:  
  
Primer  
Concedir a les 107 persones incloses en l'annex I una ajuda per un import màxim de 700 euros mensuals durant tot el període subvencionable previst en la convocatòria (01.09.2023 a 31.08.2024), a càrrec de l'aplicació pressupostària 86.86.79.529.35.8, línia de subvenció S8923000 Beques per a la preparació d'oposicions» dels exercicis 2023 i 2024, sempre que es justifique el compliment del fi de la subvenció en la forma i terminis previstos i no s'incórrega en les causes d'incompatibilitat recollides en l'article 14 de l'Ordre 4/2023, de 3 de maig.  
  
  
Segon  
Tenint en compte la impossibilitat de cobrir les 200 ajudes convocades en la Resolució de 16 de juny de 2023, hi han quedat 93 desertes, no és possible constituir una borsa de reserva per a cobrir les vacants que pogueren produir-se durant el període de vigència de les ajudes atés que totes les persones aspirants que han complit els requisits de la convocatòria han sigut adjudicatàries de l'esmentada ajuda econòmica.  
Així mateix, cal destacar que, de conformitat amb el resolc tercer, punt 3, de la convocatòria, en haver quedat desertes 51 ajudes en la carrera judicial i fiscal, 40 ajudes en el cos de LAJ i 10 del cos de metges forenses, s'acumulen les ajudes no cobertes al cos de gestió processal, atorgant en aquest grup huit beques més de les previstes en la convocatòria, un total de 48 ajudes.  
  
Tercer  
Desestimar les sol·licituds presentades pels aspirants que s'indiquen en l'annex II amb indicació de la causa que ha motivat la seua desestimació.  
  
Quart  
Les persones beneficiàries que s'assenyalen en l'annex I hauran de complir les obligacions previstes en el resolc catorze de la convocatòria, i també presentar a través del tràmit telemàtic habilitat per a això, i dins dels cinc dies hàbils següents a la finalització de cadascun dels quatre períodes previstos en el resolc tretze de la referida convocatòria (01.09.2023 a 31.08.2024), la documentació justificativa següent:  
  
a) Documentació econòmica que justifique l'activitat de preparació, com ara factures o qualssevol altres documents de valor probatori equivalent en el tràfic jurídic o amb eficàcia administrativa emeses pel centre especialitzat o la persona o persones preparadores, factures de compra de materials d'estudi, pagament de taxes per a participar en el procés selectiu corresponent, factures per despeses de desplaçament i allotjament per a assistir a les proves selectives.  
b) Justificant de la sol·licitud de participació en el procés selectiu pel qual es va sol·licitar l'ajuda, en cas que s'haguera convocat.  
c) Declaració original, segons model normalitzat disponible en la seu electrònica de la Generalitat (https://sede.gva.es), de cada centre especialitzat o persona preparadora sota la direcció de la qual la persona beneficiària va preparar les oposicions per a aqueix procés selectiu. Cada declaració haurà d'indicar el període d'inici i de fi, si és el cas, de la preparació d'oposicions amb aqueix centre o persona preparadora, en la qual s'indique el règim d'assistència i aprofitament.  
d) Qualsevol altra que l'òrgan instructor estime necessària per a verificar la realitat de l'activitat subvencionada.  
  
Cinqué  
La publicació d'aquesta resolució en el Diari Oficial de la Generalitat Valenciana produirà els efectes de notificació a les persones interessades, conforme al que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques.  
  
Contra aquesta resolució, que posa fi a la via administrativa, podrà interposar-se amb caràcter potestatiu recurs de reposició davant la consellera de Justícia i Interior en el termini d'un mes a comptar des de l'endemà de la seua publicació en el DOGV, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, interposar directament recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació de la resolució, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 30 de novembre de 2023.- La consellera de Justícia i Interior: Elisa María Núñez Sánchez.